**Stormin työväentalo** on Sastamalan Stormin kylässä sijaitseva työväentalo. Talo on säilynyt hyvin alkuperäisessä asussaan ja sillä on erityisesti rakennus- ja sosiaalihistoriallista arvoa.

Historiaa
---------

Tyrvään Lopen työväenyhdistys perustettiin vuonna 1906, ja se liittyi vielä samana vuonna Sosialidemokraattiseen puolueeseen. Yhdistyksellä oli jäseniä yhteensä 52, joista 44 oli miehiä. Yhdistys muutti nimensä Tormin työväenyhdistykseksi seuraavana vuonna äänestysalueiden sekaannuksen välttämiseksi. Suunnitelmissa oli oma talo, mutta tontin hankinta osoittautui vaikeaksi. Huhtikuussa 1909 yhdistys osti torppari Kalle Pihlajamäeltä Lantulan meijerirakennuksen, jonka rakennuksen aineet Pihlajamäki oli ostanut omiin nimiinsä. Vuotta myöhemmin yhdistys sai lopulta vuokrattua tontin Kuusiston lohkotilan omistajalta Nestori Lehtiseltä. Purettu meijerirakennus kuljetettiin vuokratontille, ja uusi työväentalo valmistui talkoilla vielä samana vuonna 1910.

Talo takavarikoitiin vuonna 1918 ja yhdistystä uhkasi pakkohuutokauppa rahalaitoksen sanottua irti lainat. Tormin yhdistyksen jäseniä menehtyi kansalaissodan tapahtumissa 21 henkilöä.Lapuanliikkeen jäsenet naulasivat talon ovet kiinni vuonna 1931, mutta työväenyhdistyksen jäsenet purkivat naulaukset. Talossa syttyi tulipalo vuonna 1932. Lapualaiset yrittivät saada palon tuhoisammaksi muun muassa rikkomalla suuren osan ikkunoista, mutta tulipalo saatiin kuitenkin sammutettua. Yhdistys vaihtoi nimekseen Stormin työväenyhdistys vuonna 1949.

Rakennus
--------

Talo on rakennettu kallion päälle Pirkanmaantien pohjoispuolelle. Tien eteläpuolella sijaitsee Stormin kylä. Hirsirunkoinen 1½-kerroksinen talo oli alun perin vuoraamaton ja katteena oli päre. Taloa laajennettiin vuonna 1928, jolloin muun muassa kuistia muutettiin. Pärekaton tilalle laitettiin huopakate 1970-luvulla. Rakennusta kunnostettiin myös 1980-luvulla. Talossa on juhlasali näyttämöineen, ravintola, keittiö, eteinen ja pukuhuone.

Nykyinen toiminta
-----------------

Työväentalo on edelleen alkuperäisessä käytössä. Siellä toimii myös urheiluseura Stormin Teräs ja sitä vuokrataan ulkopuolisille kokous- ja juhlatilana.

Lähteet
-------

1. ↑  Matti Turkia, toimittanut: SDP:n puoluetilasto 1906 Sos.dem. Puolue/ Työväen Arkisto. Viitattu 8.4.2022.
2. ↑  Kansan Lehti 3.5.1907 no 98 *digi.kansalliskirjasto.fi*. Viitattu 8.4.2022.
3. 1 2  Sosialidemokraatti 8.3.1910 no 27 *digi.kansalliskirjasto.fi*. Viitattu 8.4.2022. [vanhentunut linkki]
4. ↑  N. Akamatsu, H. Nakajima, M. Ono, Y. Miura: Increase in acetyl CoA synthetase activity after phenobarbital treatment.  *Biochemical Pharmacology*, 15.9.1975, 24. vsk, nro 18, s. 1725–1727. PubMed:15. doi:10.1016/0006-2952(75)90013-1. ISSN 0006-2952. Artikkelin verkkoversio.
5. ↑  Sosialidemokraatti 8.4.1909 no 39 *digi.kansalliskirjasto.fi*. Viitattu 8.4.2022.
6. 1 2  H. Kröger, I. Donner, G. Skiello: Influence of a new virostatic compound on the induction of enzymes in rat liver.  *Arzneimittel-Forschung*, 1975-09, 25. vsk, nro 9, s. 1426–1429. PubMed:24. ISSN 0004-4172. Artikkelin verkkoversio.
7. 1 2  Båsk-Ekholm, Katia & Häyry, Kaj: *Suomen työväentaloja koskeva selvitys*. Helsinki: Opetusministeriö, 1982.
8. 1 2  Pirkanmaan maakuntamuseo: Rakennetun ympäristön kohde: Kallio (Stormin työväentalo) *siiri.tampere.fi*. Viitattu 8.4.2022.
9. ↑  Leskelä, Anssi: *SDP:n työväentalot*. Työväen Sivistysliitto, 2018.

Aiheesta muualla
----------------

* Sastamalan kylät, Stormi